  Наталья Тетерина 24-тӥ коньывуонэ Удмуртиысь Кузебай Герд нимо йӧскалык музейын Быдӟым ӟуч революцилэн но Граждан ожлэн 100 ар тырмонэзлы сӥзем «Таосыз но мукетъёсыз понна вӧсяськисько» («Молюсь за тех и за других») адӟытон усьтӥськоз. Отын та дырозь возьматымтэ экспонатъёс но луозы, вераз иворъёсъя «Удмуртия» агентстволы музейысь ӧнерчи, адӟытонэз одӥгез кылдытӥсь Александр Суханов. Солэн кылъёсызъя, вань экспонатъёс йӧскалык музейлэн фондъёсысьтыз кутӥськизы. Кылсярысь, Иван Пастуховлэн арбериосыз солэн корка-музейысьтыз вуизы. Али со уг ужа ни, соин ик вань пуштроссэ Кузебай Герд нимо музее сётӥзы. «Милям луоз пичи сэрег — Пастуховъёслэн корказылэн интерьерез. Отын луозы мебель, куд-ог дӥськутъёс, ӝӧккышет. Книгаос, документъёс, кудъёсыз ке кылизы», — шуиз Алексей Суханов. Адӟытонын Александр Колчаклэн армиеныз кошкем ужасьёслэн улон сюресэнызы нырысьсэ тодматскыны луоз. Со сяна, возьматонлэн нырысетӥ нуналаз гинэ Афанасьев купечлэсь корка пушсэ но отын шедьтэм узырлыкез адӟыны луоз. Граждан ожлэсь учыръёссэ возьматӥськом бере, уката ик Ижысь но Воткаысь заводъёсын ужасьёслэсь пумитъяськонзэс, ми возьматӥськом кык палэз ик («тӧдьыосты» но, «гордъёсты» но), тыршиськом шонер возьматыны Александр Суханов, Удмуртиысь Кузебай Герд нимо йӧскалык музейысь ӧнерчиГраждан ожлэн 100 ар тырмонэзлы сӥзьыса, музейын пиналъёслы интерактивъёс чакламын. Кылсярысь, Ижкарысь ужасьёслэн коркаосазы сылӥсь выллем печатлась станокын нылпиос листовкаос поттыны но асьсэдыз со дыръёсысь социал-демократъёс интыын шӧдыны быгатозы, вераз музейысь ӧнерчи. Со сяна, котырес лыдпус улсын Октябрь революцилы сӥзем адӟытон но Ижкарысь тодосчиослэн лекциоссы радъяськозы.  Тегъёс: Лулчеберет Ижкар Удмуртия Йӧскалыкмузей ож  